|  |
| --- |
| Tlačová správa |

**ÚNSS a ZSSK spojili sily a zamerali sa na zrakové zdravie**

**Únia nevidiacich a slabozrakých Slovenska a Železničná spoločnosť Slovensko (ZSSK) pripravili spoločnú aktivitu zameranú na zrakovú prevenciu a informovanie verejnosti o problematike zrakového postihnutia. Odborné pracovníčky ÚNSS budú k dispozícii v rýchlikoch na trase Bratislava – Košice a späť.**

Aktivita s názvom IDEme vlakom s Úniou! sa uskutoční v od 18. – 20. februára 2025 v spoločenskom vozni expresných vlakov TATRAN (607, 618, 611, 622, 613 a 624) na trase Bratislava – Košice a späť. „Táto spolupráca je ďalším príkladom toho, že nám v Železničnej spoločnosti záleží na tom, aby vlaky neboli len dopravným prostriedkom, ale aj miestom zážitkov a vzdelávania. Veríme, že cestujúcich osloví možnosť spoznať život slabozrakých a nevidiacich zblízka a vnímať realitu ich každodenných výziev. Poskytneme im na to priestor nášho spoločenského vozňa na najfrekventovanejšej trase z hlavného mesta až do metropoly východu a späť,“ povedal na margo vzájomnej spolupráce **Peter Helexa, generálny riaditeľ ZSSK**.

Odborné pracovníčky Únie nevidiacich a slabozrakých Slovenska budú cestujúcim spríjemňovať čas rôznymi aktivitami. „Návštevníci si budú môcť vyskúšať, ako vidia ľudia s rôznymi zrakovými diagnózami, spoznajú zaujímavé pomôcky, ktoré im uľahčujú každodennosť. Nielen pre najmenších máme pripravené hry, ktoré si môžu zahrať bez zraku a nebudú chýbať ani drobné odmeny,“ prezrádza **Eliška Fričovská, PR manažérka ÚNSS**. Cestujúcej verejnosti bude k dispozícii stroj na Braillovo písmo i knihy a publikácie v hmatovom písme. „Veľmi radi našim návštevníkom poradíme, kde môžu nájsť pomoc pokiaľ majú oni alebo ich príbuzní zrakový problém. Priamo na mieste si budú môcť skontrolovať svoj zrak pomocou tzv. Amslerovej mriežky,“ dopĺňa Fričovská.

Okrem tejto preventívnej a osvetovej aktivity sa ZSSK už po štvrtýkrát zapojí do podpory Únie nevidiacich a slabozrakých aj prostredníctvom zbierky Biela pastelka, ktorú každoročne organizuje vo vlakoch Tatranských elektrických železníc. „Dlhodobo sa hlásime k aktivitám, ktoré majú zmysel. Tento rok sa zbierka uskutoční v septembri a naši cestujúci budú mať opäť možnosť prispieť na dobrú vec priamo počas cesty vlakom,“ doplnil Peter Helexa.

**Tímy Únie nevidiacich a slabozrakých Slovenska bude môcť verejnosť stretnúť v spoločenských vozňoch nasledujúcich spojov:**

**18. 2. 2025**

Ex 607 (Bratislava hl.st. 6:27 hod. – Košice 11:53 hod.)

Ex 618 (Košice 13:07 hod. – Bratislava hl.st. 18:33 hod.)

**19. 2. 2025**

Ex 611 (Bratislava hl.st. 8:27 hod. – Košice 13:53 hod.)

Ex 622 (Košice 15:07 hod. – Bratislava hl.st. 20:33 hod.)

**20. 2. 2025**

Ex 613 (Bratislava hl.st. 9:27 hod. – Košice 14:53 hod.)

Ex 624 (Košice 16:07 hod. – Bratislava hl.st. 21:33 hod.)

**Kontakt:**

Eliška Fričovská, PR manažérka ÚNSS

Tel.: 02/69 20 34 21, 0911 496 629

e-mail: fricovska@unss.sk

**Únia nevidiacich a slabozrakých Slovenska** je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 2 500 členov združených v 47 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. [www.unss.sk](http://www.unss.sk)